Mövzu 4.
Speleoturizm və onun inkişaf istiqamətləri

İbtidai insanların həyatı tarixən bilavasitə mağaralarla bağlı olmuşdur. Bu mağaralar insanları təbii fəlakətlərdən, vəhşi heyvanlardan mühafizə edirdi. Yeraltı mağaralarda insanların həyatı və mədəniyyət formalaşmağa başladı. Həyata keçirilən qazıntılar nəinki yeraltı anbarlar, ocaq yerləri, eyni zamanda yeraltı məbədlər, dünyada ən qədim freska, skulptur və barelyeflər aşkar etmişdir. 
Speleologiya – mağaraların yaranması prosesini və növlərini öyrənən, onların axtarışı və öyrənilməsi problemi ilə məşğul olan elmdir. Hərfi mənada speleologiya “mağaralar haqqında elm” kimi tərcümə olunaraq, geologiyanın, daha doğrusu xəritəşünaslıq və hidrogeologiyanın bir bölməsidir. Bundan əlavə mağaralar, dünyada hələ də məlum olmayan, insan ayağı dəyməyən, gün işığı düşməyən əraziləri öyrənən elmdir. Bu sahənin öyrənilməsi ilə məşğul olan şəxslərə speleoloq deyilir. Speleoloqlar və speleoturistlər öz asudə vaxtlarını mağaralarda keçirən şəxslərdir. Bundan əlavə son zamanlar Spelestologiya adlanan istiqamət yaranmışdır ki, onun da mahiyyəti süni (antropogen mənşəli) yaradılmış mağara və boşluqlardır. Spelestoloqları yeraltı şəhər strukturları, qədim şəhərlər, katakombalar və s. daxildir. 
Speleoturizm təbii mağaralar,maneələr və yeraltı zolaqları müxtəlif xüsusi sursatlardan (kəndir,akvalanq, şəxsi siğorta avadanlığı) istifadə edərək səyahət etmək anlamını daşıyır.Speleoturizmin səciyyəvi xüsusiyyətləri onun marşrutlarının mürəkkəbliyində və ekspedisiyanın çox uzaq və ekstremal yerlərə səyahət etməsindədir.
Mağaraların qədim dövrlərdən insan həyatını müşayət etməsinə, onun yaşayış yerinə və ritual mərasimlərin keçirilmə məkanına çevrilməsinə baxmayaraq, onların elmi və turistik mənimsənilməsinə nisbətən gec – XIX əsrin ikinci yarısında başlanmışdır. Hal-hazırda speleoturizm idman istirahətinin ən dinamik inkişaf edən sahələrindən birinə çevrilmişdir. Mağaralardan axan çaylarda şəlalələrə rast gəlinir ki, onların da hündürlüyü bir neçə metr olur. Qafqazda ən hündür mağara şəlaləsi “Qarlı” mağarada yerləşir (32 m). Dünyada isə ən hündür mağara şəlaləsi Fransada yerləşən “Henn-Mort” mağarasındadır (135 m). Mağaralarda göllər də vardır ki, onlar da müxtəlif ölçülərə malik ola bilir. Böyük ölçülü göllər Fransada “Madlen” (400 m uzunluğunda) və Avstraliyada “Koklebidli” (229 m uzunluğunda) mağaralarındadır.
Speleologiya və speleoturizm ilə məşğul olmaq üçün ciddi fiziki, texniki,eləcə də psixoloji hazırlıq tələb olunur. Speleoturizmin əsas xüsusiyyətlərinə aşağıdakılar aiddir:
· Mağara relyefinin böyük rəngarəngliyi (quyu, uçqun, dar keçid, yeraltı çay və s.) ilə şərtləndirilən yeraltı marşrutların mürəkkəbliyi; 
· Adətən alçaq temperatur şəraitində müşahidə olunan yüksək nisbi rütubət (100%); 
· Təbii işıqlandırmanın olmaması. 
Speleoturizm güc, dözümlülük, çeviklik, yer altında həyatı təmin edən avadanlıq və sığorta vasitələri ilə işləmək bacarığı, yaxşı üzmək və dalmaq (lazım gəldikdə akvalanqla) bacarığı, qayayadırmanma təcrübəsi tələb edir. Marşrut adətən 2 hissədən – yerüstü və yeraltı hissələrdən ibarətdir. Birinci hissənin mürəkkəbliyi və keçilmə şəraiti (piyada, xizəklə, qayıqla və ya digər üsullarla), eləcə də onun davametmə müddəti mağaranın yerləşmə yerindən, onun yaşayış məntəqələrindən uzaqlığından, marşrutun mürəkkəbliyindən, fəsildən və s. asılı olur. Marşrutun ikinci hissəsi əsasən relyef, mağaraların uzunluğu və onların daxilində iqlim şəraiti ilə müəyyən olunan mürəkkəblik dərəcəsi ilə xarakterizə olunur. 
Keçilməsi üçün demək olar ki, xüsusi avadanlıq tələb olunmayan mağaralar horizontal mağaralar adlanır. Əsas maneələri hündür və meyilli yollar olan mağaralar vertikal mağaralar adlanır. Həm horizontal mağara, həm də vertikal mağara elementlərini özündə birləşdirən mağaralar qarışıq mağaralar adlanır. 
Mağaralarda yürüşlər zamanı müxtəlif müşahidələr aparılır, marşrutlar salınır, ekskursiyalar üçün maraqlı və əlçatan ərazilər qeyd olunur. Mağaraların planı tərtib olunarkən, teodolit və ya bussol (və ya kompas), bucaqölçən, xətkeş və ya ölçü ipi, hidronivelir və altimetr kimi alətlərdən istifadə olunur. Bütün lazımi ölçü işləri aparılandan sonra mağaranın planı, yeraltı boşluqların kəsimləri və xarakterik bölümləri kağız üzərinə köçürülür. Mağaranın tədqiq olunan hissəsinin, onun hidrogeoloji, mikroiqlim və digər xarakterik xüsusiyyətləri öz əksini tapmış lazımi informasiya speleoturistlərin mağaranın keçilməsi üçün tələb olunur. 
Mağaraların mürəkkəblik kateqoriyaları:
· 1 mür. kat. –keçilməsi üçün minimal köməkçi vasitə tələb olunan mağaralardır. Quyuların dərinliyi 40 m.-dən artıq deyil. Quyular adətən quru və keçilmə üçün rahat olur. Horizontal mağaralarda müəyyən maneələr: dar sahələr, yüngül qayayadırmanma sahələri və ya sulu ərazilər olmalıdır. Mağaraların keçilmə müddəti – 2-8 saat təşkil edir. Ümumi dərinliyi – 20-100 m. olur. 
· 2A mür. kat. – quyularda sulu sahələr ola bilər, lakin güclü axınlar olmur. Horizontal mağaralar açıq sifonlara malik ola bilər. Mağaraların keçilmə müddəti – 3-8 saat təşkil edir. Ümumi dərinliyi – 40-180 m. olur. 
· 2B mür. kat. – 2A ilə eynidir, lakin maneələrin sayı daha çox olur. Mağaraların keçilmə müddəti – 6-16 saat təşkil edir. Ümumi dərinliyi – 150-300 m. olur.
· 3A mür. kat. –quyular həddindən artıq sulu ola bilər. Horizontal mağaralarda muxtar nəfəs aparatlarının istifadəsini tələb edən kiçik sifonlar ola bilər. Mağaraların keçilmə müddəti – 12-48 saat təşkil edir. Ümumi dərinliyi – 180-360 m. olur.
· 3B mür. kat. – 3A ilə eynidir, lakin maneələrin sayı daha çoxdur. Mağaraların keçilmə müddəti – 2-5 gün təşkil edir. Ümumi dərinliyi – 320-550 m. olur. 
· 4A mür. kat. –vertikal və qarışıq tipli mağaralar aid olunur. Onların keçilməsi üçün marşrutda aralıq qidalanma və istirahət məntəqəsinin və ya yeraltı düşərgənin qurulması tələb olunur. Qalxma nərdivanları, dirəklər və s. istifadəsi ilə mürəkkəb dırmanma sahələri ola bilər. Mağaraların keçilmə müddəti – 4-8 saat təşkil edir. Ümumi dərinliyi – 420-550 m. olur.
· 4B mür. kat. – 4A ilə eynidir, lakin maneələrin sayı daha çoxdur. Mağaraların keçilmə müddəti – 7-14 gün təşkil edir.
· 5A mür. kat. – çoxsaylı maneələr mövcuddur. Bu mağaraların keçilməsi üçün yeraltı düşərgələrin salınması tələb olunur. Mağaraların keçilmə müddəti – 12-18 gün təşkil edir. Ümumi dərinliyi – 800-1200 m. olur.
· 5B mür. kat. – bu mağaraların keçilməsi üçün bir neçə yeraltı düşərgənin salınması tələb olunur. Mağaraların keçilmə müddəti – 18 gündən artıq təşkil edir. Ümumi dərinliyi – 1100 m.-dən artıq olur. 
Speleoturistin avadanlığı. Speleoturistin avadanlığını adi turist, xüsusi (mağara) və elmi avadanlıq olmaqla 3 qrupa bölmək olar. Buraya çadır, əsas kəndir, yardımçı kəndir (repşnur), nərdivanlar, karabinlər, blok, çəkiclər, bucurqadlar, xərəklər, rezin doldurulmuş qayıqlar, akvalanqlar, qablaşdırma torbaları, su keçirməyən konteynerlər, rabitə vasitələri, primus (yerinə yetirilən vəzifələrdən asılı olaraq, 2-3 nəfərlik qrupa 1 ədəd), təmir dəsti (özündə hidrokostyum və qayıqların yapışdırılması, işıqlandırma və kanat nərdivanlarının təmiri üçün tələb olunan bütün lazımi avadanlığını birləşdirir), tibb çantası, müxtəlif tutacaqlar və s. daxil olur. 
	Yuxarıda sadalananlardan əlavə, speleoturistlərin etikasına, mağaralarda davranışlarına, yer altında təbiətə münasibətinə (məs, qırılmış stalaktit ən azı onilliklər və ya yüz illiklər ərzində yenidən bərpa olunur) də xüsusi tələbatlar irəli sürülür. Əgər mağaralara geologiya nöqteyi-nəzərindən baxılsa, onlar sadəcə yer qabığındakı boşluqlardır, lakin mağaralar tarixən insanların inkişafında vacib rol oynamışlar və insanların naməlum ərazilər qarşısındakı qorxusuna görə dünyada olan mağaraların əksəriyyəti hələ də dərindən öyrənilməmişdir. Bir çox mağaralarda ilk insanların “qayaüstü” rəsmləri qorunub saxlanmışdır ki, onlar da Yer kürəsinin qədim əhalisinin məişət, həyat tərzi və mədəniyyətini anlamaq imkanı verir. Bir çox mağaralar eyni zamanda öz speleofaunası və rəngarəng speleo-interyeri ilə maraq doğurur. 
Mağaraların tipləri.Mağaralar karst, buzlaq və dəniz mənşəli ola bilər. Yer kürəsində ən böyük uzunluğa malik olan mağara sistemi Mamont-Flint-Ric (ABŞ, Kentukki ştatı) mağara sistemidir. Onun öyrənilmiş yollarının ümumi uzunluğu 500 km.-dən çox təşkil edir. Ən böyük mağara boşluğu (zalı) Karlsbad mağarasında (ABŞ, Nyu-Meksiko ştatı) yerləşir. Onun uzunluğu 1200 m., eni 190 m., hündürlüyü isə 91,5 m. təşkil edir. Bu boşluğun ümumi həcmi 20 mln. m3 təşkil edir. Ən yüksək dağ mağarası Hindistanda yerləşən “Rakiot” mağarası hesab olunur ki, onun girişi dəniz səviyyəsindən 6600 m. hündürlükdə yerləşir. Yer kürəsində ən dərin mağara 06.01.2001 tarixinə qədər Fransada yerləşən “Jan-Bernar” (1410 m.) mağarası hesab olunurdu. Lakin 2001-ci il yanvarın 5-dən 6-na keçən gecə Abxaziya ərazisində, Qafqaz dağlarında yerləşən Krubera (Voronya Krubera) mağarasında 1680 m., 2007-ci ildə isə təxminən 2200 m. dərinlik öyrənilmişdir.
Rusiya Federasiyasında mağaralar əsasən Krasnoyar diyarı, Ural, Altay, Novosibir vilayəti və Primorye ərazisində yayılmışdır. Ukrayna da mağaralarla zəngin bir ölkədir. Belə ki, Krım yarımadasının cənubu boyunca uzanan Krım dağlarında 800-dən çox mağara vardır. Çatırdağ, Ay-Petri dağ massivlərinin və Dolqorukov yaylasının mağaralarını xüsusilə qeyd etmək lazımdır. Krım yarımadasında yerləşən 4 məşhur mağara bunlardır: “Mərmər mağara”, “Qırmızı mağara”, “Əminə-Bair-Hosar” və “Üç gözlü mağara”. “Mərmər mağara” – planetimizin 5 ən gözəl mağaralarından biridir. Mağaranın yaxınlığında mehmanxana, avtomobil dayanacağı, çadır qurmaq üçün yerlər vardır. “Qırmızı mağara” – Avropanın ən uzun mağarası olub, 17 km məsafədə uzanır. “Əminə-Bair-Hosar” – Çatırdağ, “Üç gözlü mağara” isə Ay-Petri dağ massivində yerləşir.
Buzlaq mağarası – bu, buzlaqların buz layında formalaşan mağaradır. Buzlaq mağaralarını bəzən buz mağarası da adlandırırlar, lakin bu termin daha çox əsas mağaranın təsviri üçün istifadə olunur ki, burada ilboyu buz qatı qorunub saxlanır. Buzlaq mağaralarının əksəriyyəti buzlağın altından keçən suyun köməyi ilə əmələ gəlir. Bu su adətən buzlağın səthi ilə axır və ərimə sayəsində əmələ gəlir. Bu su, buzlağın aşağı hissəsində əmələ gələn geniş, dairəvisahədən daxil olub, buzlağın aşağı çıxıntısından kənara axır. Su ilə istilik mübadiləsi hava ilə dolu çökəkliyin əmələ gəlməsi üçün kifayət olan əriməyə gətirib çıxara bilər ki, bu da öz növəsində bəzən soliflüksiya (torpağın axması və ya sürüşməsi) prosesinin əmələ gəlməsinə şərait yaradır. Bəzi buzlaq mağaraları buz altında yerləşən vulkan boğazından və ya isti bulaqlardan çıxan geotermal enerji hesabına formalaşır. Bu cür qeyri-adi mağaralara misal olaraq İslandiyada, Vatnayokull buzlağında formalaşan Kverkfyoll mağarasını göstərmək mümükündür.  
Dəniz mağaraları – bu mağaralar eyni zamanda dənizkənarı mağaralar da adlandırılır. Bu cür mağaralar əsas etibarilə dəniz dalğalarının dağıdıcı təsiri nəticəsində əmələ gəlir. Prosesin əsas komponenti – eroziya prosesidir. Dəniz mağaralarına dünyanın bir çox yerlərində əsasən sahil xətti boyunca rast gəlinir. Keçmiş sahil xətlərində bir sıra relikt dəniz mağaraları mövcuddur. Tayland (PxanqNqa buxtası) kimi ölkələrdə mağaraları su basmışdır, lakin buna baxmayaraq eroziya prosesi sayəsində onlar böyüməkdə davam edir. Daha məhşur dəniz mağaralarının bir qismi Avropada yerləşir. Şotlandiyada Staffa adasında yerləşən Finqala mağarası bazalt qatında əmələ gəlmiş, uzunluğu 70 m.-ə çatan geniş kameraya malikdir. Kapri adasında yerləşən Mavi mağara, Finqala mağarasından xeyli kiçik olsa da, lüminissent xüsusiyyətlərə (su altında olan dəliklərdən işıq görünür) malik olan şəffaf suyu ilə məhşurdur. Çoxsaylı dəni mağaraları eləcə də İngiltərə, Şotlandiya və Fransanın Normandiya sahillərində aşkar olunmuşdur. İri dəniz mağaraları eləcə də ABŞ-ın qərb sahilləri boyunca və Havay adaları sahəsində aşkar olunmuşdur. 
Dünyanın məhşur mağaraları.
Mamont-Flint-Ric mağarası. ABŞ – həm mağaraların sayına, həm də ölçüsünə görə seçilir. Mərkəzi düzənlikdə (Appalaçın qərb dağətəyi hissəsi), Kentukki ştatının Boulinq Qrin şəhərindən 80 km. məsafədə dünyanın ən uzun yeraltı yol sisteminə malik olan və buna görə də YUNESKO-nun Ümumdünya irsi obyektləri siyahısına salınmış“Mamont-Flint-Ric” mağarası yerləşir. 
“Mamont-Flint-Ric” mağarası – 300 m dərinliyə malik olmaqla, 1797-ci ildə kəşf olunmuş və ilkin olaraq selitra əldə olunması üçün istifadə olunmuşdur. Ohayo çayının sol qolu olan Qrin-River çayı hövzəsində yerləşən bu mağaranın içərisində 47 qrot (salon), 23 şaxta və onları birləşdirən 225 keçid müəyyən edilmişdir. 530 km uzunluğa malik “Mamont-Flint-Ric” mağarasından 8 şəlaləyə malik 3 çay axır və burada 3 göl mövcuddur.
ABŞ-ın milli parklar sistemi ziyarətçilərə bir sıra turlar təşkil olunur. Ekskursiyalar 1-6 saat çəkir, 2 ekskursiya ancaq parafin lampalarının istifadəsi ilə həyata keçirilərək, elektrik enerjisi ilə işıqlandıdılmış marşrutlara alternativ olur. Bəzi “vəhşi” turlar mağaranın yaxşı işıqlandırılmış hissəsindən tozlu tunellərə aparır.
Ölçüsünə görə seçilən mağaralardan biri – “Vayndott” mağarasıdır. İndiana ştatında yerləşən bu mağaradan uzun müddət barıt hazırlanmasında istifadə olunan selitra çıxarılmışdır.
Sof Ömər mağaraları.Sof Ömər mağaraları Efiopiyada yerləşir. Mağara sisteminin uzunluğu 15,1 km.-dir ki, bu da onu Efiopiyada ən böyük mağara sistemidir, bəzi mənbələr qeyd edir ki, bu sistem nəinki Efiopiyada, hətta Afrikada ən böyük mağara sistemidir. Mağaralar cənub-şərqi Efiopiyanın,ərazisindən Veb çayı axan Bale bölgəsində yerləşir. Giriş AyvMako ərazisində açılır və yenidən 1 km məsafədə Xolukada yenidən görünür. Uzun müddət mağara dini mərkəz olmuşdur və hal-hazırda da həm yerli ənənəvi dinlər, həm də İslam dini üçün müqəddəs yer hesab olunur. 
Mağara öz sütunları ilə məhşurdur, ən məhşur sütunlar “Sütün Palatası” adlanan zalda yerləşir. Rəvayətə əsasən Sof Ömər vilayətdə yaşayaş müsəlman müqəddəsin, Ayv isə onun qızının adıdır. Mako və Xoluka – “ad” və “mağara” sözlərinin yerli deyilişidir. Sof Ömərin 42 girişi var, amma onların yalnız 4-ü mağaraya təhlükəsiz daxil olmaq üçün yararlıdır. 
Kantabriya mağaraları.İspaniyanın Kantabriya sahilində yerləşən mağaralar, YUNESKO-nun Ümumdünya irsi obyektləri siyahısına salınmışdır. Bu mağaralar ibtidai insanların yaxşı vəziyyətdə qorunub saxlanmış divar rəsmləri əsasında məhşurlaşmışlar. Bu mağara kompleksinə daxil olan 14 mağara içərisində ən məhşuru olan Altamira mağarası Ümumdünya irsi siyahısına hələ 1985-ci ildə salınmışdır. Hal-hazırda Ümumdünya irs siyahısına bütün 14 mağara salınmışdır ki, onların hər birinin də özünəməxsus adı vardır: Ekain-Berri, El-Kastilyo, Ornos-de-la-Penya, Çufin, La-Pasyeqa, Las-Monedas, El-Pendo və s. 
İnsan və heyvanların ibtidai insanlar tərəfindən 15 min il əvvəl yaradılmış təsvirləri çox realistik təsir bağışlayır. Altamira mağarasının uzunluğu 270 m olub, daş mağaraları ardıcıllığından ibarətdir, mağaraya giriş isə dəniz səviyyəsindən 158 m. yüksəklikdə yerləşir. Məhşur təsvirlərdə bizon, at, qaban, əl siluetləri, qəribə işarələr mövcuddur. O təsvirlər koridorların uzunluğu boyu, onun divarları və tavanları üzərində mövcuddur. Onların təqribi yaşı eramızdan əvvəl 35000-13000 il arasında dəyişir.
1960-1970-ci illərdə mağara turistlər arasında kifayət qədər populyar idi. Onu gün ərzində 1500 nəfər ziyarət edirdi ki, bu da təsvirlərin məhvinə gətirib çıxarırdı: daxili temperaturun qalxması nəticəsində rütubət və kif əmələ gəlməyə başladı. Neqativ təsirləri nəzərə alaraq 2001-ci ildə Altamira mağarası yaxınlığında muzey tikilmişdir ki, orada təsvirlər maksimal dəqiqliklə təkrar olunmuşdur. Muzey, mağara və təsvirlər çox populyar olub, turistlər arasında böyük maraq doğurur. 
Finqala mağarası. Finqala mağarası – Şotlandiyanın Daxili Hebrid adalar qrupuna daxil olan məskunlaşmayan Staffa adasında yerləşən dəniz mağarasıdır. Adalar qrupu Şotlandiyanın Milli Trastına daxil olan Milli Qoruğun tərkib hissəsidir. Mağaranın ölçüsü, damının təbii formada əyilmiş damı və dalğaların əks-sədası mağarada təbii kilsə atmosferi yaradır. Mağaranın gell dilində adı –“Uamh-Binn”, “melodiya mağarası” kimi tərcümə olunur. Mağara XVIII əsrdə (1772-ci ildə) naturalist ser Cozef Benks tərəfindən kəşf olunmuşdur. 
Finqala mağarası böyük arka girişinə malik olub, dəniz suları ilə doldurulmuşdur. Bəzi yerli turizm şirkəti mağaranı öz kruiz marşrutlarının tərkibinə daxil etmişdir. Lakin bəzi marşrutlar adada dayanma və piyada gəzintini nəzərdə tutur. 1829-cu uldə mağaranı alman bəstəkarı Feliks Mendelson ziyarət etmişdir. Mağara onu, “Finqala mağarası” üvertürasını yazmağa ilhamlandırmışdır. Üvertüra öz növbəsində bu təbiət abidəsinə məhşurluq gətirmişdir: onu Valter Skott, Uilyam Vordsvort, Con Kits, Alfred Tennison, Jül Vern, Avqust Strindberq (mağara onun əsərlərindən birinin hadisə yerinə çevrilmişdir) və hətta kraliça Viktoriya ziyarət etmişdir. Rəssam Cozef Terner hətta 1830-cu ildə mağaranın görünüşü ilə peyzaj çəkmişdir. O, mağaranı cənub tərəfdən sərt hava şəraitində təsvir etmişdir. 
[bookmark: _GoBack]Lasko mağarası (Lascaux). Fransanın cənub-şərqində yerləşən mağara kompleksi öz qayaüstü rəsmləri ilə məhşurdur. Orijinal mağaralar Dordon departamentində Montinyak kəndi yaxınlığında yerləşir. Onlar ən məhşur İlkin Paleolit incəsənətinin hissəsini özündə birləşdirir. Bu şəkillərin, alimlərin qiymətləndirilməsinə görə 16 min yaşı vardır. Onlar ilk növbədə iri heyvanların (daşlaşmış qalıqlar əsasında şəkillər çəkilən dövrdə həmin ərazidə yaşadığı ehtimal olunan heyvanlar) realistik təsvirlərindən ibarətdirlər. Lasko mağarası 1979-cu ildən etibarən YUNESKO-nun Ümumdünya irsi obyektləri siyahısına daxil edilmişdir. 

Lasko mağarası çox da böyük olmayıb, bir neçə qalereyadan ibarətdir. Şəkil və qravürlər əsasən mağaranın yuxarı hissəsində yerləşir. Bəzən Laskonu ibtidai incəsənətin Sikstin kapellası, Tarixəqədərki Versal və Fransız Altamirası adlandırırlar. Bu günə qədər mağarada 2 minə yaxın şəkil qravür var ki, onlar da 3 qrupa bölünmüşdür: insan, heyvan və simvollar. Ən rəngarəng “ekspozisiya” “Öküz zal”ındadır: burada zubr, at, maral və bir ayı təsvir olunmuşdur. Zalda şəkillər kifayət qədər böyük formatda təsvir olunmuşdur ki, bəzilərinin uzunluğu 5 m.-ə çatır. Bu mağarada da ekoloji tarazlığın pozulmasını nəzərə alaraq, yaxınlıqda “Öküz zalı”nın kopyası yaradılmışdır.
Böyük Sümük mağarası. Bu mağara ABŞ-ın Tennesi ştatında, Van Baren qraflığında yerləşir. Bu mağara ABŞ-ın Tarixi Yerlərin Milli Registri siyahısına daxil edilmişdir. Mağaradan xüsusilə 1812-ci ildə müharibəsi və Amerika Vətəndaşlıq müharibəsi vaxtı selitra yatağı kimi istifadə olunurdu. Bir çox təbii qalıqlar və insan qalıqları mağaranın quru atmosferində yaxşı qorunub saxlanmışdır. Bu günə qədər burada yatağın istismarı zamanı yerləşdirilən və dövrümüzə qədər əla şəkildə böyük kvadratşəkilli çənlər, hava və su boruları, nərdivanlar görmək mümkündür. 
Mağaranın Böyük arka adı ilə məhşur olan daha bir daxili yolu var idi, lakin ehtimallara görə o 1811-1812-ci illər zəlzələsi nəticəsində dağılmışdır. Böyük Sümük mağarası 1811-ci ildə burada nəhəng ərincək (Megalonyx jeffersonii) skeletinin daşlaşmış qalıqlarının tapılmasından sonra daha da məhşurlaşmışdır. Məhz bu tapıntı nəticəsində də mağara öz adını almışdır. Hal-hazırda həmin skelet Filadelfiyada Təbiət elmləri Akademiyasının kolleksiyasında yerləşir. Daha sonralar, 1971-ci ildə Pleystosen dövrünə aid böyük yaquar qalıqları aşkar olunmuşdur.  
Böyük Sümük mağarası 1974-cü ildə Tennesi ştatı tərəfindən alınmışdır və hal-hazırda mağaranın mövcud xəritəsi 9,627  mil (15,494 km) öyrənilmiş yol göstərir. Bu mağaradan əlavə 1955-ci ildə Kentukki ştatında, Luisvilldən 160 km cənubda, 52 km uzunluğunda “Kentukki” mağarası, 1901-ci ildə isə Nyu-Meksiko ştatında, 50 km uzunluğunda “Karlsbad” mağarası aşkar edilmışdır. Cənubi Dakota ştatında, Hot-Sprinqs şəhərindən 16 km şimalda yerləşən “Vind” mağarası daxilində labirintin olması ilə məhşurdur.
Sima Pumakoça. Mağara And dağlarında, mərkəzi Perunun Yauyos vilayətində, Laraos kəndi yaxınlığında yerləşən əhəng mağarasıdır. Bu, Cənubi Amerikada ən dərin mağaralardan biridir. Dəniz səviyyəsindən 4300-4400 m yüksəklikdə yerləşən Pumakoça dərəsi And dağları üçün xarakterik olan “puna”dır (yüksək, meşəsiz, 5000 m.-lik zirvələrlə əhatə olunmuş dərədir). Dərə qrunt yolla kəsilmişdir ki, o da yaxınlıqda olan aktiv və işlək olmayan şaxtalar üçün nəqliyyat qovşağı rolunu oynayır və yerli sakinlər tərəfindən istifadə olunan daş daxmalarla örtülmüşdür.  
Batu mağaraları. Malayziyada, Kuala-Lumpurdan 13 km şimalda, Qombak rayonunda yerləşən və bir sıra mağara və mağara məbədlərinə malik olan əhəng mağaralarıdır. Mağaranın adı mağaranın yerləşdiyi təpə yaxınlığındakı Sunqai Batu (SungaiBatu) və ya Batu çayının adından götürülmüşdür. Batu eyni zamanda yaxınlıqdakı kəndin də adıdır. Mağara – Muruq allahına həsr olunmuş və Hindistandan kənarda yerləşən ən məhşur induizm mərkəzlərindən biridir. Mağara Malayziyada hər il keçirilən Taipusam festivalının mərkəzi olub, hər il təxminən 1,5 mln.-dan çox zəvvar qəbul edir ki, bu da onu dünya tarixində ən böyük ziyarət mərkəzlərindən biri edir. Batu mağaralarının ehtimallara görə təxminən 400 mln. yaşı vardır.  
Cenolan mağaraları. Avstraliyanın Yeni Cənubi Uels əyalətində, Sidney şəhərindən 175 km qərbdə Mavi dağlarda yerləşən mağara sistemidir. Bu mağaralar insanlar tərəfindən aşkar olunmuş ən qədim əhəng kompleksidir. Bu faktlar mağaralara böyük maraq doğurmadı, lakin bəzən tamamilə bəyaz olan stalaktitlər əsrarəngiz gözəlliyə malikdirlər. Mağaraların əsas hissələri ziyarətçilər üçün açıq və yaxşı işıqlandırılmış formadadır. 
Radioaktiv kalium və kaliumun parçalanması zamanı ayrılan arqonqazının nisbətini ölçərək, alimlər mağaradakı gilin yaşını müəyyən etdilər ki, onun yaşı təxminən 340 mln. il təşkil edir. Bu fakt, bu mağara kompleksini dünyada ən qədim açıq mağara sistemi edir.
